Κοτόπουλο τηγανιά με κουκιά και σπαράγγια
Μέσα σε 12 λεπτά, έχουμε έτοιμες 4 μερίδες μυρωδάτου κοτόπουλου με τα λαχανικά της  εποχής, όπως τα φίνα σπαράγγια και τα τρυφερά κουκιά. Η κάππαρη και το τζίντζερ δίνουν την απαραίτητη σπιρτάδα στο όλον.
600 γρ. φιλέτα από μπούτι κοτόπουλου, σε κύβους των 2 - 3 εκ., 3 δεματάκια τρυφερά σπαράγγια, καθαρισμένα *,  κομμένα κατά μήκος στη μέση αν είναι χοντρά, το 1/3 από μια μικρή ρίζα τζίντζερ (πιπερόριζα), καθαρισμένη και τριμμένη στη χοντρή πλευρά του τρίφτη (προαιρετικά, δίνει ξεχωριστό άρωμα και σπιρτάδα στο φαγητό), 2 σκελίδες σκόρδου, ψιλοκομμένες (ή όσο σκόρδο θέλουμε), 90 - 100 γρ. φρέσκα κουκιά (μόνο οι καρποί, θα χρειαστεί να αγοράσουμε τουλάχιστον 1/2 κιλό ολόκληρα κουκιά), προαιρετικά, 30 γρ. κάππαρη, καλά ξαλμυρισμένη και στραγγισμένη, τα φυλλαράκια από 1/4 ματσάκι φρέσκιας μαντζουράνας (την αναζητάμε σε γλαστράκια σε ορισμένα μόνο μεγάλα σούπερ μάρκετ ή σε καλά φυτώρια) ή 1 κουτ. γλυκού ξερή μαντζουράνα ή ρίγανη, τριμμένη, 80 ml ελαιόλαδο, αλάτι, φρεσκοτριμμένο πιπέρι, 100 γρ. αρσενικό Νάξου, σε φλούδες, ή άλλη κεφαλογραβιέρα ή κεφαλοτύρι της αρεσκείας μας
Για να ετοιμάσουμε το κοτόπουλο τηγανιά με σπαράγγια και κουκιά, βάζουμε ένα μεγάλο και βαθύ τηγάνι ή ένα γουόκ ή μια φαρδιά κατσαρόλα σε δυνατή φωτιά και, μόλις κάψει καλά, ρίχνουμε το μισό λάδι και το κοτόπουλο.Σοτάρουμε για περίπου 4 - 5 λεπτά, μέχρι να ροδίσει ελαφρώς από όλες τις πλευρές.Προσθέτουμε τα κουκιά και συνεχίζουμε το σοτάρισμα για περίπου 3 - 4 λεπτά ή μέχρι να μαλακώσουν λίγο, αλλά να παραμείνουν τραγανά.Βάζουμε τα σπαράγγια και σοτάρουμε για άλλα 2 λεπτά.Προσθέτουμε το τζίντζερ και το σκόρδο και συνεχίζουμε το σοτάρισμα, ανακατεύοντας απαλά με ξύλινη κουτάλα, για περίπου 1 - 2 λεπτά ή μέχρι να γίνει το κοτόπουλο και τα λαχανικά να μαλακώσουν λίγο χωρίς να χάσουν τη ζωντάνια τους. Δεν χρειάζεται να ανησυχούμε μήπως στεγνώσει το κοτόπουλο - το μπούτι δεν στεγνώνει τόσο εύκολα.Αποσύρουμε από τη φωτιά, σκορπίζουμε την κάππαρη και τη μαντζουράνα και ραντίζουμε με το υπόλοιπο λάδι.Αλατοπιπερώνουμε, ανακατεύουμε απαλά, σκορπίζουμε από πάνω το τυρί και σερβίρουμε με παξιμάδια.
Αγκινάρες,Κοτόπουλο,Κουκιά